SOMO MAR 17
Jorit-Alwora Konyowa Nade?
Ndiko mag Dho-Grik mag Jokristo wuoyo ding’eny e wi Barnaba gi jaote Paulo. Jogi ne tiyo kaka jorit malworo ka gilimo kanyakla me kinde Jokristo mokwongo. Nikech ang’o? Ne gidewo ahinya chal mar owetegi ma Jokristo. Paulo nowacho ni nodwaro ‘dok mondo olim owete’ mondo ong’e chal margi. Ne oikore wuotho kilomita miche mondo odhi oteggi e yie. (Tich Joote 15:36) Mano bende e gombo ma jorit malworo me kindegi nigo.
Gilimowa mondo gijiwwa. Jarit-alwora limo kanyakla madirom 20, ka olimo moro ka moro kuomgi kuom juma achiel, nyadiriyo e higa. Wanyalo yudo ber mang’eny kuom lony ma owetegi nigo, to kapo ni gin joma nie kend, mondgi be nyalo konyowa. Jorit-alworago gi mondegi temo ng’eyo joma tindo kaachiel gi joma dongo kendo gin gi siso mar dhi kodwa lendo ot ka ot koda e puonjruok mag Muma gi jopuonjre. Jorit-alworago kaachiel gi jodong-kanyakla limo owete gi nyimine e utegi mondo giteggi, bende gigolo twege majiwo ji e chokruoge mag kanyakla koda e chokruoge madongo.—Tich Joote 15:35.
Gidwaro konyo ji duto otim dongruok. Jorit-alwora dewo ahinya winjruok ma Jokristo me kanyakla nigo gi Nyasaye. Giromo gi jodongo koda jokony-tich mondo giwuo e wi dongruok mosetim e kanyakla koda kaka owetegi nyalo timo mondo gichop migepegi. Gikonyo jopainia oyud nyak e tijgi mar lendo, kendo gimor tudore gi joma eka odonjo e adiera kendo gimor winjo kaka gitimo dongruok e winjruokgi gi Nyasaye. Moro ka moro kuom owetegi chiwore kaka ‘jatich kanyachiel kodwa.’ (2 Jo-Korintho 8:23) Onego waluw ranyisi margi e yie koda chiwruokgi ne Nyasaye. —Jo-Hibrania 13:7.
Ang’o momiyo jorit-alwora limo kanyakla?
Inyalo timo ang’o mondo limbego okonyi?
luo_Latn luo_Latn luo_Latn luo_Latn luo_Latn luo_Latn luo_Latn